Du kan føle lyden i disse hovedtelefoner - recordere.dk
Du kan føle lyden i disse hovedtelefoner
Disse hovedtelefoner går efter fysisk realisme.
Vi forbinder som oftest Alpine med ICE ? In-Car Entertainment. Men Alpine kan tilsyneladende mere og andet end at få bassen til at buldre fra subwooferen i bagagerummet.
De har lanceret et par hovedtelefoner, der er lidt ud over det sædvanlige. For netop den højlydte bas-buldrens fysiske effekt på kroppen er noget, man må være foruden, når man lytter til musik i hovedtelefoner. Undtagen Alpines.
Nu skal man ikke tro, at man får stortrommen i mellemgulvet ved at tage disse hovedtelefoner på, men der sidder en bass-transducer i bøjlen, der i det mindste lader hovedbunden mærke, at der er smæk på de lavere frekvenser.
Derudover har Alpine-modellen sin egen 24 bits DAC ombord, som afkoder signaler, der kan sendes til den via Bluetooth fra f.eks. en smartphone. Den er også kompatibel med Alpines Level Play-app til iOS, der kan bruges til at kontrollere hovedtelefonens funktioner.
Alpines nye hovedtelefoner er på vej ud i Apple-butikkerne i USA (måske der, hvor Bose-hovedtelefonerne hang før) til en pris på 300 dollar, eller cirka 1800 kroner før danske afgifter.
Alpine forhandles dog også i Danmark, så hold øje med din lokale forbruger-elektronikbutik.
Forrige artikelApple har fjernet Bose fra hylderne
Næste artikelDen trådløse BeoLab 17 klar i sort